रातारात रंगशाला बन्दै
आठौं राष्ट्रिय खेलकुदको महिला फुटबल र एथलेटिक्स प्रतियोगिता हुने बेलझुण्डी रंगशाला रातारात निर्माण भइरहेको छ । खेलको समय नजिकिँदा पनि रंगशाला तयार नभएपछि रातारात काम जारी छ ।
दाङ — आठौं राष्ट्रिय खेलकुदको महिला फुटबल र एथलेटिक्स प्रतियोगिता हुने बेलझुण्डी रंगशाला रातारात निर्माण भइरहेको छ । खेलको समय नजिकिँदा पनि रंगशाला तयार नभएपछि रातारात काम जारी छ ।मैदान निर्माण गरेर दुबो लगाउने र सिंचाइ गर्ने काम भइरहेको छ । मैदानवरपर रनिङ प्यारापिट बनाउने काम पनि अन्तिम चरणमा पुगेको जनाइएको छ । वैशाख ४ देखि खेल हुने तालिका सार्वजनिक भइसकेकाले रातारात रंगशालाको काम गरिरहेको निर्माण कम्पनी दिवा/एमए/प्रतिष्ठा कन्स्ट्रक्सन जेभीका साइट इन्चार्ज प्रकाश पोखरेलले बताए । ‘रातभर नसुतेर काम गरिरहेका छौं । खेल समय अगाडि आइसकेकाले वैशाख ३ सम्म हामीले मैदान तयार पारिसक्नुपर्नेछ,’ उनले भने, ‘४ गते बिहान खेल्न मिल्ने बनाएर हस्तान्तरण गर्छौं ।’भर्खंरै दुबो लगाउने र सिंचाइ गर्ने काम भइरहेकाले तत्काल खेल्न नमिल्ने भन्दै घोराहीको भरतपुर चौरलाई वैकल्पिक मैदानका रूपमा लिइएको छ । पोखरेलले भने रंगशालालाई नै खेल्न मिल्ने बनाइने दाबी गरे । ‘सबै काम अन्तिम चरणमा पुगिसकेको छ । खेल समयसम्म तयार पार्ने योजनाअनुसार नै रातारात काम गरिरहेका छौं,’ उनले भने, ‘खेलमा कुनै असर पर्दैन । तोकिएको समयमै खेल्न मिल्छ । अब अन्तिममा केही साना कामहरू मात्रै बाँकी छन् ।’फुटबल मैदान, साधारण प्यारापिट र सेन्थेटिक ट्रयाक निर्माण भइसकेको पोखरेलले बताए । उनका अनुसार तोकिएका काममध्ये भीआईपी प्यारापिट, चेन्जिङ रुम, बैठक रुम र भीआईपी तथा मिडियाकक्ष निर्माणको काम बाँकी छ । यी काम राष्ट्रिय खेलकुदपछि निर्माण हुन्छ । असार ७ मा सम्झौता भएको रंगशाला निर्माणको समय मंसिर ८ मा सकिएको थियो । फेरि समय थप गरी जेठ मसान्तसम्म लम्ब्याइएको हो । २४ करोड २४ लाख ४५ हजार २ सय ९३ रुपैयाँको लागतमा रंगशाला निर्माण भइरहेको छ । विभिन्न प्राविधिक समस्याले निर्माणमा ढिलाइ भएको पोखरेलले बताए । ‘सुरुमा माटो भरियो, पछि फेरि माटो खनेर मैदान गहिरो बनाउनुपर्ने भयो । पहिले मैदान पूर्वपश्चिम थियो । पछि अन्तर्राष्ट्रिय मापदण्डअनुसार उत्तरदक्षिणको बनाइयो,’ उनले भने, ‘वर्षामा हिलो भएर काम नै गर्न सकिएन । यस्ता प्राविधिक समस्याले समयमा रंगशालाको काम हुन सकेन ।’सेन्थेटिक ट्र्याकको दोस्रो ठूलो रंगशालाबेलझुण्डीको रंगशाला सेन्थेटिक रनिङ ट्र्याकको काठमाडौंको दशरथ रंगशालापछि दोस्रो ठूलो भएको निर्माण कम्पनीका साइट इन्जिनियर गोकर्ण अधिकारीले बताए । ‘सेन्थेटिक ट्र्याक जडान गरेर काठमाडौंपछि अरु रंगशालामा अहिलेसम्म काम भएको छैन । यो देशकै दोस्रो ठूलो हो । सेन्थेटिक जडानको काम पनि सकिन लागेको छ,’ उनले भने, ‘यसले दौडन सजिलो बनाउँछ । लचकदार रबर हुने भएकाले खेलाडीलाई कठिन हुँदैन ।’सेन्थेटिक ट्र्याक ४ सय रनिङ मिटरको रहेको र एकसाथ आठ खेलाडी दौडन मिल्ने अधिकारीले बताए । उनका अनुसार रनिङ ट्र्याकभित्र १ सय ६ मिटर लम्बाई र ६८ मिटर चौडाइको खेलकुद मैदान रहेको छ । ‘फुटबलका लागि पर्याप्त मैदान छ । रनिङका लागि सुविधासम्पन्न आधुनिक ट्र्याक बनेको छ,’ उनले भने, ‘यो राष्ट्रिय खेलकुद पछि पनि उपयोगी र महत्त्वपूर्ण रंगशाला हुन्छ ।’ मैदानमा पानी जम्न नदिन जमिनमुनि पाइप जडान गरी नालीमा जोडिएको उनले बताए । यसबाट जुनसुकै बेला पनि खेलकुद मैदान उपयोगमा सहजता हुने उनको भनाइ छ ।रातारात मैदान निर्माण गरेर प्रतियोगिता सफलतापूर्वक सम्पन्न गर्ने प्रयासमा रहेको जिल्ला खेलकुद विकास समितिका अध्यक्ष डिल्ली डाँगीले बताए । ‘सबै संरचना तयार हुने अवस्था छैन । खेल मैदान भने तयार गरिसक्ने योजनामा छौं,’ उनले भने, ‘तोकिएका खेलहरू सम्पन्न गर्न हामी तत्पर छौं । निर्माण कम्पनीलाई पनि तोकिएको समयमा तयार पारिसक्न निरन्तर दबाब दिएका छौं ।’